# **Kröfur um breytta orkustefnu í Noregi**

**Þann 19. september 2022 hélt „Samstarfshópur um breytta orkustefnu“ í Noregi fjölmennan mótmælafund framan við Stórþingsbygginguna í Ósló til að mótmæla háu raforkuverði í Noregi, sem er afleiðing af þeirri orkulöggjöf Evrópusambandsins (ESB), sem kennd er við Orkupakka 3 (OP 3) og Stórþingið samþykkti 22. marz 2018. Þess má geta, að ágreiningsmál um það, hvernig staðið var að þeirri atkvæðagreiðslu, verður tekið fyrir í Lögmannsréttinum, sem er millidómstig, í októberlok 2022. Hér fer á eftir ályktun fundarins, sem afhent var Stórþinginu, í þýðingu Bjarna Jónssonar, rafmagnsverkfræðings.**

**Samstarfshópur um breytta orkustefnu krefst þess, að ríkisstjórnin geri kerfisbreytingar til að leysa orkuverðskreppuna**

ESB hefur boðað neyðaraðgerðir til að fást við óviðunandi hátt orkuverð í Evrópu. Forseti framkvæmdastjórnar ESB segir, að núverandi markaðsfyrirkomulag hafi verið þróað við annars konar aðstæður og til annars en nú blasi við, að gera þurfi.

Í þessu samhengi fer „Samstarfshópur um breytta orkustefnu“ fram á það við ríkisstjórnina, að hún taki nú öflugt frumkvæði gagnvart ESB og Bretlandi um að leysa úr grundvallar fyrirkomulags- og kerfisvillum markaðarins. Þetta er nauðsynlegt til að endurreisa verðlagningu raforku úr norskum fallvötnum, sem endurspegli, að hún sé velferðarþjónusta fyrir norsk heimili og samkeppnisforskot fyrir norskt atvinnulíf. Eigin grundvallaraðgerðir eru mögulegar líka í Noregi, sbr aðgerðir í Frakklandi [endurþjóðnýting EdF – Landsvirkjunar Frakklands og hömlur á útflutning raforku til að hamla gegn raforkuskorti og verðhækkunum í Frakklandi – innsk. BJo].

Eftirfarandi verður að framkvæma:

1. **Aftenging norsks vatnsorkukerfis frá evrópska raforkumarkaðinum**

Röksemdir:

Norska vatnsorkukerfið er einstakt með sín miðlunarlón, sem jafna út mismunandi úrkomu eftir árstíðum og jafnvel árum. Það er svo ólíkt öðrum orkulindum á evrópska orkumarkaðinum, að það eitt og sér er næg ástæða til að krefjast aftengingar. Norsk miðlunarlón er ekki hægt að fylla á með tankbílum [eins og eldsneytisgeyma Evrópu – innsk. BJo].

Við þetta má bæta, að jafnvel hámarksútflutningur á raforku frá norskum vatnsorkuverum, eins og árið 2021, jafngildir aðeins 1 % af getu evrópsku raforkuvinnslunnar. Til samanburðar nemur einvörðungu aukning norsks útflutnings á eldsneytisgasi til Evrópu 2022 6-földum útflutningi frá norskum vatnsorkuverum 2021.

Það verður að sjállfsögðu hægt að flytja norska umframraforku utan, þegar þörf norska markaðarins er fullnægt.

1. **Endurheimtið stjórnun ríkisins á raforkuviðskiptunum**

Röksemdir:

Samkvæmt raforkulögum var Statnett Marked AS [mundi svara til Markaðar Landsnets hf á Íslandi, sem er í mótun, e.t.v. undir öðru heiti þó – innsk. BJo] stofnaður árið 1993 til að verða viðskiptamiðstöð norskrar raforku, seinna nefnd raforkukauphöll. Síðar var stjórnun þessarar kauphallar alfarið sett í hendur alþjóðlegra viðskiptaaðila [Nord Pool – innsk. BJo]. Þetta hefur síðan skapað markað fyrir ónauðsynlegan lið í verðiskeðjunni, sölufyrirtæki raforku, sem skapa engin verðmæti.

Ríkið verður að endurheimta stjórnun raforkuviðskiptanna. Þetta getur farið fram annaðhvort við kaup á raforkukauphöllunum [þeim er svæðisskipt í Noregi – innsk. BJo], með öðrum fjárhagslegum aðgerðum eða með löggjöf. Í þessu samhengi verður að ganga úr skugga um, hvort í samningunum um sölu á þessari þjóðhagslega mikilvægu starfsemi var gerður fyrirvari um einhvers konar endurheimt ríkisins, og um það, hvernig Statnett hefur falið æðra stjórnvaldi söluna.

1. **Tryggið stjórnun ríkisins á orkuflutningum um sæstrengina, sérstaklega um nýju strengina til Þýzkalands og Bretlands**

Röksemdir:

Með núverandi samningum er ákvörðun um útflutning og innflutning raforku frá og til Noregs algerlega í höndum markaðsaflanna. Þetta er óviðunandi í ljósi fjárfestinga norska ríkisins í sæstrengjunum [Statnett á allar millilandatengingar við Noreg – innsk. BJo]. Þetta er einnig óviðunandi nú við gjörbreyttar forsendur, og þegar í ljós er komið, að verðáhrif nýju strengjanna [innanlands – innsk. BJo] eru svo miklu meiri en lagt var til grundvallar þessum fjárfestingarákvörðunum á sinni tíð.

Samninginum við Bretland er unnt að segja upp með ársfyrirvara. Í samninginum við Þýzkaland er endurskoðunarákvæði, ef unnt er að sýna fram á verulegt óhagræði.

Noregur á áfram að eiga millilandatengingar, sem tryggja flutning raforku í báðar áttir, en ríkisstofnanir verða að ákvarða, hvernig þessi viðskipti fara fram, eins og gert var ráð fyrir í upprunalegu samningunum.

1. **Afleiðingar**

Þessar aðgerðir munu gera kleift að koma aftur á verðlagningu raforku, sem notuð er í Noregi, sem reist verði á raunkostnaði við að framleiða og flytja rafmagn með nauðsynlegri viðbót vegna fjárfestinga, endurfjárfestinga [stækkanir – innsk. BJo] og endurbóta ásamt hugsanlegum viðbótum til að hvetja til orkusparnaðar.

Kostnaðargrundvölluð verðlagning raforku mun tryggja gegnsæi og framsæi bæði fyrir framleiðendur, flutnings- og dreifingarfyrirtæki og notendur, sem var grundvallar forsenda orkulaganna. Í Noregi er rafmagn nauðsyn, sem enginn á að geta grætt ótæpilega á, og ræður úrslitum um samkeppnishæfni atvinnulífsins.

1. **Heimildir til aðgerða**

Þessar aðgerðir eru reistar á skilyrðum [8 skilyrði fyrir samþykkt Orkupakka 3, samin að mestu af Verkamannaflokkinum veturinn 2018, sem þá var í stjórnarandstöðu – innsk. BJo], sem meirihluti á Stórþinginu lagði til grundvallar að samþykki Þriðja orkumarkaðspakka ESB og undirritaður var 20. marz 2018. Við gerum fastlega ráð fyrir, að ríkisstjórnin hafi afhent ESB/EES formlegar yfirlýsingar í samræmi við þessa grundvallar afstöðu.

Samkomulagið [um skilyrðin 8 – innsk. BJo] var gert til að varðveita þjóðarhagsmuni innan ramma EES.

19. september 2022